ЦIыхухэр къызэрырашэкI автомобиль транспортым и лэжьэкIэм, республикэм и гъуэгухэм я щытыкIэм гулъытэ хэха хуащIынущ
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек Правительствэм и унафэщIхэмрэ муниципалитетхэм я Iэтащхьэхэмрэ кърихьэлIэу иригъэкIуэкIа зэIущIэр теухуауэ щытащ «ЦIыхухэмрэ абыхэм яIыгъ хьэлъэхэмрэ автомобиль транспортымкIэ, къалэхэм щызекIуэ электрическэ транспортымкIэ къыщешэкIыныр Урысей Федерацэм къыщызэгъэпэщыным, Урысей Федерацэм и закон акт щхьэхуэхэм зэхъуэкIыныгъэхэр хэлъхьэным я IуэхукIэ» Федеральнэ законым тету ди деж цIыхухэр пассажир транспортымкIэ къызэрыщрашэкIым хуэгъэза кIэлъыплъыныгъэр гъэткIииным.
Гулъытэ хэха хуащIащ мы IэнатIэм адэкIи зегъэужьыным, шынагъуэншагъэмкIэ хабзэхэр гъэзэщIэным, жылагъуэ транспортым и щытыкIэмрэ и теплъэмрэ къэгъэщIэрэщIэжыным, цIыхухэр къешэкIыныр къызэзыгъэпэщ организацэхэм Iэ зыщIадзауэ щыта контрактхэр зэрагъэзащIэр къэпщытэным.
КъБР-м Инфраструктурэмрэ бжыгъэхэр зи лъабжьэ зыужьыныгъэмкIэ и министерствэм къызэритымкIэ, псоми къагъэсэбэп транспортыр зытет маршрутхэм гъэ къэс цIыху мелуан 40 хуэдиз къыщрашэкI. Апхуэдэ къалэ муниципальнэ, муниципалитет зэхуаку, щIыналъэ зэхуаку маршрутхэр илъэсым и пэщIэдзэм 282-рэ хъууэ щытащ.
А махуэ дыдэм КIуэкIуэ К. В. иригъэкIуэкIащ республикэм и гъуэгухэм зегъэужьыным теухуа зэIущIэ. Абы къыщащта унафэм къыщыгъэлъэгъуащ 2019 гъэм къриубыдэу щIыналъэ, муниципальнэ мыхьэнэ зиIэ гъуэгуу километр 80-м щIигъу зэрагъэпэщыжыну е ирагъэфIэкIуэну зэрамурадыр.
Апхуэдэу «Автомобиль гъуэгу тэмэмхэмрэ шынагъуэншагъэмрэ» лъэпкъ проектым ипкъ иткIэ Налшык къалэм и гъуэгухэр зэгъэпэщыжыным е егъэфIэкIуэным трагъэкIуэдэн папщIэ федеральнэ бюджетым къыхэкIыу дызэрыт илъэсым сом мелуан 432-рэ къыхуаутIыпщынущ. 2019 гъэм ди щIыналъэм и гъуэгухэм щрагъэкIуэкIыну лэжьыгъэхэм республикэм и гъуэгу фондым къыхэкIыу сом меларди 2,8-м щIигъу, блэкIа илъэсым елъытауэ хуэдэ зырэ ныкъуэкIэ нэхъыбэ, трагъэкIуэдэнущ.
КъБР-м и Iэтащхьэмрэ Правительствэмрэ я пресс-IуэхущIапIэ.
